Hans Rasmus Astrup

Hans Rasmus Astrup (født 23. mars 1939, død 23. april 2021) var en norsk næringslivsleder og eier av Astrup Fearnley-samlingen, en av Norges viktigste og mest omfattende private samlinger av samtidskunst.


== Liv og virke ==
Hans Rasmus Astrup tok examen artium i 1958 og var cand.jur. fra Universitetet i Oslo. 
Etter juridisk embetseksamen i 1966 reiste han til New York hvor han arbeidet innen shipping og finans. Etter sin fars (Nils Ebbessøn Astrup) død i 1972 overtok han familiens skipsmeglerfirma, Fearnley & Eger Befragtning, mens brødrene Thomas Astrup og Nils Jørgen Astrup tok over rederiet Fearnley & Eger. Firmaet var etablert av Thomas Fearnley (1841-1927) i 1869. 
Under Astrups ledelse gjennomgikk firmaet en rivende utvikling med en stadig utvidelse av sine virksomhetsområder. I tillegg til de tradisjonelle områdene som befraktning av tank- og tørrlastskip, salg, kjøp og kontrahering, tok man også opp befraktning av petroleumsgasser og ammoniakk i flytende form og som det første skipsmeglerfirma ble firmaet også involvert i offshorevirksomhet. Astrup utbygde også firmaet til å bli et betydelig finansieringsselskap.  
I 1987 ble det kjent at Fearnley Group, som var eneeid av Astrup, planla et kunstmuseum samlokalisert med et planlagt nytt kontorbygg på Grev Wedels plass. Familiens kunstsamling ble tilgjengelig for allmennheten da Astrup Fearnley Museet for Moderne Kunst ble åpnet i 1993. Hans Rasmus Astrup var styreleder for museet. Astrup kjøpte flere samtidskunstverk som hadde vakt stor oppsikt internasjonalt, de mest kjente var kanskje «Mother And Child (Divided)» av Damien Hirst, som består av en ku og en kalv som er delt på langs og nedlagt i formalin i to separate glassbeholdere, og Jeff Koons' «Michael Jackson and Bubbles» (1988), en statue i porselen som forestiller Michael Jackson og hans sjimpanse «Bubbles», som Astrup kjøpte for 51 millioner kroner i 2001. I 2012 ble disse og andre kjente verker presentert i museets nybygg på Tjuvholmen, som var tegnet av den italienske arkitekten Renzo Piano.Astrup bodde på Skjatvedt Gård i Gansdalen og var Romerikes rikeste mann. Derfra ledet han Vergjedalsbruket (etablert 1941) som var morselskapet til holdingselskapet Astrup Fearnley AS og Astrup Invest I og II, samt A/S Krokstad Skov. Han eide også Meraker Brug, som med sine 1 300 000 dekar eid mark, i 2012 var største private eier av utmark i Norge. I 2013 etablerte Astrup en egen stiftelse som han overførte mesteparten av sine eiendeler til, inkludert kunstsamlingen. Deriblant overførte han Meraker Brug til de to stiftelsene som drev museet, Stiftelsen Hans Rasmus Astrup og Stiftelsen Thomas Fearnley, Heddy og Nils Astrup. I 2022, året etter Astrups død, ble Meraker Brug lagt ut for salg; eierne opplyste at hensikten var å styrke museets kapital.


== St. Olavs Orden ==
Hans Rasmus Astrup ble i 1998 slått til kommandør av St. Olavs Orden.


== Familie ==
Han var sønn av skipsreder Nils Ebbessøn Astrup (1901–1972) og filantropen Heddy Astrup (1904–1978). Han hadde tre brødre: tvillingbroren Halvor Nicolai (1939–2013) som var gift med skuespilleren Kjersti Døvigen, skipsreder Nils Jørgen Astrup (1935–2005) og Thomas Astrup (1927–1978).


=== Se også ===
Slekten Astrup


== Referanser ==


== Eksterne lenker ==
Om Hans Rasmus Astrup, fra Norsk biografisk leksikon